paragraph_text: Karcinomski antigen 125 ili CA 125 je glikoprotein koji je otkriven 1984. godine, a pronađen je u tkivu fetusa, epitelu bronha i bronhiola zdravih osoba. Povišene vrijednosti pronalaze se u serumu i cervikalnom sekretu trudnica, a normalan je sastojak amnionske tekućine. Pomaže u dijagnosticiranju i praćenju liječenja raka jajnika (povišen je u više od 80% slučajeva kod seroznog ovarijalnog karcinoma), a koristi se i nakon CA 19-9, kao "drugi" biljeg za praćenje bolesnika s rakom gušterače. Kako se povećava tumorska masa, tako se povećavaju i razine ovog markera.